text: Dansk speedwayskuffelse i Tjekkiet 
  29 maj 2011 kl. 06.12
  Hverken Kenneth Bjerre eller Nicki Pedersen formåede at køre sig i finalen i VM-grand prixet i Tjekkiet.
  De to speedwaykørere Kenneth Bjerre og Nicki Pedersen formåede ikke at køre sig i finalen i lørdagens VM-grand prix i Tjekkiet. Begge danskere røg lidt skuffende ud i semifinalen.
  Derimod vandt rivalen Greg Hancock VM-grand prixet i Prag, og det skete tilmed i en alder af 40 år. Hancock fylder 41 år den 3. juni.
  Nummer to blev polakken Jaroslaw Hampel, mens Hampels landsmand Tomasz Gollob var den sidste mand på podiet.
  Kenneth Bjerre og Nicki Pedersen fik akkurat sneget sig med til semifinalerne, hvor de skulle konkurrere i samme heat.
  Men her viste den rutinerede australier Jason Crump og den formstærke amerikaner Greg Hancock sig for stærke for danskerne, som skuffende endte på de to sidste pladser i semifinalen.
  Både Kenneth Bjerre og Nicki Pedersen fik dog samlet ni point sammen i løbet af aftenen, som de tager med sig videre i den samlede stilling.
  Greg Hancock fører nu overraskende den samlede stilling med 47 point, seks point foran Tomasz Gollob.
  Nicki Pedersen er nummer fire i den samlede VM-stilling, hvor danskeren har 30 point.
  Kenneth Bjerre er samlet nummer ni med 21 point. Det næste grand prix køres i Parken om to uger.
  